આ વિચારમાં હતા ત્યાં વર્ષોના વહાણ વિતી ગયા. જ્યોર્જ કરતા સારા ડિરેક્ટરો આવવા લાગ્યા. તેમાં એક નવાસવા ડિરેક્ટરની એન્ટ્રી થઈ. તેણે બનાવેલી પહેલી ફિલ્મની તો લોકો પ્રશંસા કરતા હતા, પરંતુ સમજવામાં આવતી નહતી. આ ભાઈ આટલા ઊંચા પર્વત પર ચઢીને કહેવા શું માગે છે ? બધા આજ પૂછતા હતા, પણ તેની બીજી ફિલ્મે તો બોક્સઓફિસ પર ધબધબાટી બોલાવી દીધી. આ ડિરેક્ટર હતો ક્રિષ્ટોફર નોલાન અને એ ફિલ્મ હતી બેટમેન બિગીન્સ. સારૂ હશે… નવો વિદ્યાર્થી ક્લાસમાં પોતાની હોશિયારી વધારે બતાવે ! આ વિચારે જ્યોર્જ મિલરે ફિલ્મ જોઈ હાલતી પકડી, પણ 2008માં આ ડિરેક્ટર ફરી ત્રાટક્યો. અને આ વખતે તેની સાથે જોકર હતો. એટલે કે હિથ લેજર. થીએટરમાં જ્યોર્જેે ફિલ્મ જોઈ અને ઊંઘેમાથ થઈ ગયા. પોતાના મેડ મેક્સ આસિસ્ટંન્ટોને ફોન કરી કહેવા લાગ્યા, ‘અલ્યા એય, જાગો નવો મેક્સ મળી ગયો છે, અને પાછો ખૂંખાર વિલન છે.’ જ્યોર્જની નજર હિથ લેજર પર હતી. તેમણે અનુમાન બરાબર લગાવ્યું હતું કે, હિથ જો જોકરમાં આટલો પાવરફુલ રોલ કરી શકે, તો પછી મેક્સના રોલમાં તે સ્ક્રિન તોડી નાખવાનો, ત્યાં થોડા જ દિવસોમાં જ્યોર્જને ખબર પડી કે, હિથે તો દુનિયાને અલવિદા કહી દીધુ છે. જ્યોર્જથી ત્યારે ડૂસકુ મુકાઈ ગયું,‘આ માણસ જો એકવાર મેક્સ બનેત, તો હું લોકોને બતાવી દેત કે, મારી મેડમેક્સ સિરીઝ હજુ ચાલે તેમ છે.’